KAPITULO 106
Dua nga Ilustrasion Maipapan iti Kaubasan
MATEO 21:28-46 MARCOS 12:1-12 LUCAS 20:9-19
ILUSTRASION MAIPAPAN ITI DUA NGA ANNAK A LALLAKI
ILUSTRASION MAIPAPAN KADAGITI MAKITALTALON
Idiay templo, kalkalpas a pinagsiddaaw ni Jesus dagiti panguluen a papadi ken dagiti panglakayen a nangkuestionar no asino ti nangted iti autoridadna a mangaramid kadagiti bambanag. Nagulimekda iti sungbat ni Jesus. Kalpasanna, nangted iti ilustrasion a mangipakita iti kinataoda.
Insalaysay ni Jesus: “Adda lalaki a dua ti annakna. Napan iti inauna ket kinunana, ‘Anak, inka agtrabaho ita idiay kaubasan.’ Insungbat ti anak, ‘Diak kayat,’ ngem nagbabawi ket napan met laeng. Kasta met laeng ti imbagana idi napan iti inaudi. Kinuna ti inaudi, ‘Wen, Tatang,’ ngem saan a napan. Siasino kadakuada ti nangaramid iti pagayatan ti amada?” (Mateo 21:
Gapuna, imbaga ni Jesus kadagiti bumusbusor kenkuana: “Ibagak kadakayo, umun-unanto ngem dakayo a sumrek iti Pagarian ti Dios dagiti agsingsingir iti buis ken dagiti balangkantis.” Saan idi nga agserserbi iti Dios dagiti agsingsingir iti buis ken dagiti balangkantis. Ngem idi agangay, kas iti inauna, nagbabawida ken agserserbidan kenkuana. Ngem saan a kasta dagiti lider ti relihion. Mayarigda iti inaudi, nga ibagbagada nga agserserbida iti Dios ngem iti kinapudnona, saanda nga ar-aramiden dayta. Imbaga ni Jesus: “Immay kadakayo ni Juan [a Mammautisar] ken impakitana ti umiso a dalan, ngem saankayo a namati. Nupay kasta, namati kenkuana dagiti agsingsingir iti buis ken dagiti balangkantis. Uray idi nakitayo daytoy, saankayo a nagbabawi ken namati kenkuana.”
Insaruno ni Jesus ti sabali pay nga ilustrasion. Iti daytoy a tiempo, impakitana a saan laeng a binaybay-an dagiti lider ti relihion ti panagserbida iti Dios no di ket talaga a dakesda. Kinunana: “Adda tao a nagmula kadagiti ubas iti talonna. Inaladanna dayta ken nangaramid iti pagpespesan iti ubas ken nangbangon iti torre. Kalpasanna, impaaywanna kadagiti makitaltalon sa napan iti sabali a pagilian. Idi panagbuburasen, nangibaon iti adipenna a mapan kadagiti makitaltalon tapno alaenna ti bingayna. Ngem tiniliw ken kinabkabilda ti adipen sada pinapanaw nga ima-ima. Nangibaon manen iti sabali pay nga adipen, ngem pinang-orda ti ulona ken pinabpabainanda. Nangibaon iti sabali pay ngem pinatayda. Adu pay ti simmaruno nga imbaonna ngem adda dagidiay kinabkabilda ken pinatayda ti dadduma.”
Naawatan ngata dagiti dumdumngeg ken Jesus ti ilustrasion? Mabalin a malagipda ti pammababalaw nga imbaga ni Isaias: “Ti kaubasan ni Jehova a panguluen ti armada ket ti balay ti Israel; dagiti lallaki ti Juda ket ti pagmulaan a paggugustona. Nangnamnama iti kinahustisia, ngem awan ti kinahustisia.” (Isaias 5:7) Kapada dayta ti ilustrasion ni Jesus. Ni Jehova ti makinkukua iti daga, ket ti Israel ti kaubasan a naaladan ken salsalakniban ti Linteg ti Dios. Nangibaon ni Jehova kadagiti propeta a mangisuro ken tumulong iti ilina a mangpataud kadagiti nasayaat a bunga.
Nupay kasta, kinabkabil ken pinapatay dagiti “makitaltalon” dagiti “adipen” nga imbaonna kadakuada. Inlawlawag ni Jesus: “Maysa laengen ti nabati nga ibaon [ti makinkukua iti kaubasan], ti dungdungnguenna nga anak. Isu ti naudi nga imbaonna ta kinunana, ‘Raemendanto ti anakko.’ Ngem imbaga dagiti makitaltalon iti maysa ken maysa: ‘Daytoy ti agtawid. Umaykayo ket patayentayo tapno kukuatayton ti tawidna.’ Isu a tiniliw ken pinatayda.”
Kalpasanna, insaludsod ni Jesus: “Anianto ti aramiden ti makinkukua iti kaubasan?” (Marcos 12:9) Simmungbat dagiti lider ti relihion: “Gapu ta dakesda, papatayennanto ida ket ipaaywanna ti kaubasan kadagiti sabali a makitaltalon, a mangted iti bingayna no dumteng ti panagbuburas.”
Saanda ngarud a napupuotan nga inukomda ti bagbagida, ta karamanda kadagiti “makitaltalon” iti “kaubasan” ni Jehova, ti nasion ti Israel. Ti bunga a namnamaen ni Jehova kadagita a makitaltalon ramanenna ti panamati iti Anakna, ti Mesias. Kimmita ni Jesus kadagiti lider ti relihion ket kinunana: “Diyo kadi nabasa daytoy iti kasuratan, ‘Ti bato nga imbelleng dagiti agibangbangon ket nagbalin a kangrunaan a bato a pasuli. Naggapu daytoy ken Jehova, ket nakaskasdaaw dayta kadatayo’?” (Marcos 12:
Idi imbaga ni Jesus daytoy nga ilustrasion, nabigbig dagiti eskriba ken dagiti panguluen a papadi nga “isuda ti pampanunotenna.” (Lucas 20:19) Nabayagen a kayatda a papatayen ni Jesus, ti maikari nga “agtawid.” Ngem mabutengda kadagiti tattao, a mangibilang ken Jesus kas maysa a propeta, isu a saanda a pinapatay idi.
Ammuem ti Ad-adu Pay
Ania ti Pagarian ti Dios?
Siasino ti Ari ti Pagarian ti Dios, ken anianto ti aramiden ti Pagarian?
pag_Latn ilo_Latn ayr_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn